《送武曾之宣府》
清代·查容

由拳城头月华白，张灯置酒宴征客。由拳城外柳条青，平明相送出津亭。

羡君意气真无比，此去幽州几千里。揽辔遥看冀北云，挂帆径渡淮南水。

太行山高日欲斜，边风飒飒飞尘沙。候骑千屯吹觱篥，明驼一队奏琵琶。

上谷使者与君厚，辕门揖客论故旧。伐鼓鸣笳部曲前，锦筵红烛军麾后。

觥筹交错坐忘疲，玉缸泻酒醉难辞。壮士横刀看草檄，美人挟瑟请题诗。

丈夫三十犹未遇，走马穷边那复顾。野狐岭下白草枯，卧龙冈上黄云暮。

客中行乐不知年，但看月出几回圆。沙场忽听思归曲，应使乡关望眼穿。

作者简介：（1636—1685）清浙江海宁人，字韬荒，号渐江。府试第一。学政临试时，容怒其搜检，拂衣而去，不再应试。足迹南至云、贵，北抵直、鲁。在滇，为吴三桂所礼重，以察觉吴有野心，佯醉骂坐而去。有《弹筝集》、《江汉诗》。